केजरीवाल, भूषण और किरण बेदी मिलेंगे अन्ना हजारे से  
अन्ना हजारे के तीन प्रमुख सहयोगी उनसे रालेगण सिद्धी में मुलाकात करेंगे और कोर कमेटी की बैठक में हुई चर्चा के बारे में जानकारी देंगे।
अनेक मुद्दों पर आरोपों का सामना कर रहे अन्ना हजारे के तीन प्रमुख सहयोगी उनसे रालेगण सिद्धी में मुलाकात करेंगे और कोर कमेटी की बैठक में हुई चर्चा के बारे में जानकारी देंगे।  बैठक में आम सहमति से प्रस्ताव पारित कर कोर कमेटी को भंग करने की अटकलों को खारिज कर दिया गया।  अरविंद केजरीवाल, प्रशांत भूषण और किरण बेदी हजारे के गांव रालेगण सिद्धी के लिए रवाना हो गए जहां अन्ना हजारे मौन व्रत पर हैं। तीनों सदस्य हजारे से मुलाकात करेंगे और कोर कमेटी की बैठक में हुई चर्चा पर जानकारी देंगे।  वित्तीय अनियमितताओं के आरोपों के बाद अन्ना हजारे पक्ष की कोर कमेटी की गाजियाबाद में बैठक हुई जिसमें फैसला हुआ कि कोर कमेटी को भंग नहीं किया जाएगा।  बैठक के बाद केजरीवाल ने कहा कि वह और भूषण हजारे को बैठक के बारे में जानकारी देने के लिए रालेगण सिद्धी जाएंगे। लेकिन बाद में किरण बेदी ने ट्वीटर पर लिखा कि वह भी दोनों के साथ हजारे के गांव जाएंगी। उन्होंने ट्वीट किया, अरविंद और प्रशांत के साथ हम अन्नाजी से मिलने के लिए रालेगण सिद्धी के रास्ते में हैं ताकि आगे उनका मार्गदर्शन लिया जा सके। तीनों सदस्यों पर लगे अलग-अलग आरोपों के बाद उनकी हजारे से यह पहली मुलाकात होगी।